SKRIFTLIG FORESPØRGSEL E-1286/01

af Theresa Villiers (PPE-DE) til Kommissionen

(3. maj 2001)

Om: Beskatning af motorkøretøjer

I sin tale Beskatning og konkurrence: gennemførelse af det indre marked i Hoevelaken den 17. marts 2000 fremhævede kommissær Bolkestein spørgsmålet om beskatning af motorkøretøjer, idet han bemærkede:

Hvad forbrugsafgifter angår, er der f.eks. problemet med indregistreringsafgifter på biler. Hvis man køber en ny bil her i Nederlandene, betaler man en indregistreringsafgift. Men hvis man derefter flytter for at leve og arbejde i en anden medlemsstat og anmoder om nummerplader, vil man i 11 medlemsstater blive anmodet om at betale en ny indregistreringsafgift. Og der er ikke nogen ordning om restitution eller nedsættelse!

Kommissionen bedes oplyse, om den har nogen planer om at harmonisere indregistreringsafgiften, eller om den har nogen andre planer for koordinering af beskatningen af motorkøretøjer?

Svar afgivet på Kommissionens vegne af Frederik Bolkestein

(3. juli 2001)

Som det sikkert er det ærede medlem bekendt, fremlagde Kommissionen i 1998 et forslag til Rådets direktiv(1), som har det overordnede formål at bringe beskatningen af motorkøretøjer, som følger privatpersoner, der flytter fra en medlemsstat til en anden, mere på linje med enhedsmarkedets idéer og principper. Situationer som dobbelt betaling af registreringsafgift eller betaling af urimelige store vægtafgifter på motorkøretøjer, som har været genstand for gentagne klager fra borgernes side eller for Domstolens domme, er der også taget højde for i dette forslag. Medlemsstaterne har kun drøftet dette forslag én gang, i februar 1999, og lige siden har det ligget på Rådets bord. I juni 1999 afgav Parlamentet en positiv udtalelse om dette forslag.

Kommissionen agter at offentliggøre en meddelelse om beskatning af motorkøretøjer inden udgangen af indeværende år eller i begyndelsen af år 2002. Formålet hermed er at starte en drøftelse med medlemsstaterne, Fællesskabets institutioner og andre involverede parter om de fremtidige muligheder for en indsats på dette område på fællesskabsplan og nationalt plan. I denne meddelelse vil den bl.a. behandle spørgsmål som dobbeltbetaling eller manglende refusion af betalt registreringsafgift, især i de tilfælde, hvor private motorkøretøjer overføres permanent til en anden medlemsstat.

Kommissionen vil afvente resultaterne af denne drøftelse, førend den tager et initiativ på dette område.

I mellemtiden har Kommissionen - i henhold til artikel 1 i Rådets direktiv 83/183/EØF(2) - fastholdt sin skelnen mellem forbrugsafgifter på den ene side og betalte registreringsafgifter og vægtafgifter i tilknytning til anvendelsen af et motorkøretøj i en medlemsstat på den anden side. Kommissionen er af den opfattelse, at kun de periodiske afgifter (vægtafgifter) vedrørende brugen af et motorkøretøj inden for en medlemsstats grænser samt afgifter opkrævet ved registrering af motorkøretøjet (registreringsafgifter) falder ind under artikel 1, stk. 2, i Rådets direktiv 83/183/EØF. Registreringsafgifterne bør begrænses til de omtrentlige omkostninger ved de tjenesteydelser, der leveres af registreringsmyndighederne. Alle andre afgifter, som visse medlemsstater pålægger borgerne ved

registrering af en bil, uafhængig af deres benævnelse, betragtes af Kommissionen som afgifter, der er omfattet af artikel 1, stk. 1, i direktiv 83/183/EØF. I henhold til denne bestemmelse skal der i tilfælde af, at en borger flytter sin faste bopæl, indrømmes fritagelse for disse afgifter. Eftersom et mindre antal medlemsstater ikke overholder denne forpligtelse, har Kommissionen allerede indledt, eller agter at indlede, overtrædelsesprocedure over for ovennævnte medlemsstater.

(1) EFT C 108 af 7.4.1998.

(2) Rådets direktiv 83/183/EØF af 28. marts 1983 om afgiftsfritagelse ved privatpersoners indførsel af personlige ejendele fra en medlemsstat, EFT L 105 af 23.4.1983.